b'\n_START_ARTICLE_\nSaaba\n_START_SECTION_\nGeografija\n_START_PARAGRAPH_\nSaabos kult\xc5\xabrinis ir politinis centras buvo kalnuotose vietov\xc4\x97se ties vadi Adhanan, kur koncentravosi pagrindiniai miestai. Ta\xc4\x8diau jos teritorija iki V a. pr. m. e. siek\xc4\x97 Raudon\xc4\x85j\xc4\x85 J\xc5\xabr\xc4\x85 ir Adeno \xc4\xaflank\xc4\x85, tod\xc4\x97l Saaba kontroliavo ir paj\xc5\xabrio uostus, taip pat ir j\xc5\xabrin\xc4\x99 Senov\xc4\x97s Jemeno prekyb\xc4\x85.\n_START_SECTION_\n\xc5\xa0eba\n_START_PARAGRAPH_\nSaaba konsolidavo savo vald\xc5\xbei\xc4\x85 tikriausiai I t\xc5\xabkst. pr. m. e. prad\xc5\xbeioje, nors gali b\xc5\xabti, jog ji gal\xc4\x97jo b\xc5\xabti tapati dar XI a. pr. m. e. Biblijoje minimai valstybei \xc5\xa0ebai (\xd7\xa9\xd7\x91\xd7\x90 Sh\xe2\x80\x99va), i\xc5\xa1 kurios pas karali\xc5\xb3 Saliamon\xc4\x85 lank\xc4\x97si \xc5\xa0ebos karalien\xc4\x97.\n_START_SECTION_\nSaabos hegemonija\n_START_PARAGRAPH_\nVIII a. pr. m. e. Saaba pastat\xc4\x97 pirm\xc4\x85j\xc4\x85 savo sostin\xc4\x99 Sirvah\xc4\x85, o v\xc4\x97liau Marib\xc4\x85, kurioje buvo statoma saul\xc4\x97s \xc5\xa1ventykla. Tuo metu valstyb\xc4\x97 jau kontroliavo pelningus smilkal\xc5\xb3 prekybos kelius ir tapo viena stipriausi\xc5\xb3 Piet\xc5\xb3 Arabijos valstybi\xc5\xb3, konkuruojanti su Katabanu, Hadramautu, Mainu._NEWLINE_Saab\xc4\x97jai u\xc5\xbemezg\xc4\x97 prekybos ir diplomatinius santykius su Asirija. Jau VIII a. pr. m. e. pabaigoje Saaba tapo stipriausia valstybe, \xc4\xafgijusi hegemonij\xc4\x85 kit\xc5\xb3 at\xc5\xbevilgiu, d\xc4\x97l ko kildavo nuolatiniai karai. VII a. pr. m. e. prad\xc5\xbeioje kilus mai\xc5\xa1tui, vienas pirm\xc5\xb3j\xc5\xb3 \xc5\xbeinom\xc5\xb3 Saabos karali\xc5\xb3 Kariba-il Vataras \xc5\xbeiauriai numal\xc5\xa1ino mai\xc5\xa1tus ir dar kart\xc4\x85 u\xc5\xbetvirtino Saabos hegemonij\xc4\x85._NEWLINE_VI a. pr. m. e. Saabos galia pasiek\xc4\x97 apog\xc4\x97j\xc5\xb3. Karalyst\xc4\x97 \xc4\x97m\xc4\x97 skleisti savo kult\xc5\xabr\xc4\x85 u\xc5\xbe Raudonosios j\xc5\xabros, Etiopijoje, kur saab\xc4\x97jai kolonistai \xc4\xafk\xc5\xabr\xc4\x97 Damoto karalyst\xc4\x99.\n_START_SECTION_\nSmukimas\n_START_PARAGRAPH_\nV a. pr. m. e. sugriuvus Maribo u\xc5\xbetvankai, Saaboje prasid\xc4\x97jo sausros, nelaim\xc4\x97s ir badas. Tai labai nusilpnino valstyb\xc4\x99, ir jos hegemonija \xc5\xbelugo. I\xc5\xa1silaisvin\xc4\x99 buv\xc4\x99 vasalai \xc4\x97m\xc4\x97 konkuruoti su Saaba, o \xc5\xa1iaur\xc4\x97je buv\xc4\x99s Mainas paver\xc5\xbe\xc4\x97 i\xc5\xa1 jos kontrol\xc4\x99 prekybos keliuose. Tai ma\xc5\xbeino konsolidacij\xc4\x85, ir Saaba keliems \xc5\xa1imtams met\xc5\xb3 subiro \xc4\xaf daugyb\xc4\x99 smulki\xc5\xb3 valstyb\xc4\x97li\xc5\xb3.\n_START_SECTION_\nHimjaro sud\xc4\x97tyje\n_START_PARAGRAPH_\nI a. pr. m. e. klajokliai himjaritai, u\xc5\xbe\xc4\x97m\xc4\x99 vakarines buvusios Sabos pakrantes, ilgainiui \xc4\xafsiskverb\xc4\x97 \xc4\xaf \xc5\xa1alies gilum\xc4\x85. Pasinaudodami 25\xc2\xa0m. pr. m. e. pilietiniu karu Saaboje, jie u\xc5\xbe\xc4\x97m\xc4\x97 did\xc5\xbei\xc4\x85j\xc4\x85 regiono dal\xc4\xaf, o v\xc4\x97liau ir vis\xc4\x85 valstyb\xc4\x99, nukariaudami j\xc4\x85. Taip jie suk\xc5\xabr\xc4\x97 Pirm\xc4\x85j\xc4\x85 Himjaro imperij\xc4\x85, kuri kult\xc5\xabr\xc4\x85 per\xc4\x97m\xc4\x97 i\xc5\xa1 saab\xc4\x97j\xc5\xb3._NEWLINE_Nuo tada Himjaro istorija tapo neatskiriama nuo Saabos istorijos. Saaba trumpai i\xc5\xa1sivadavo II a., bet v\xc4\x97l buvo u\xc5\xbekariauta Himjaro 200\xc2\xa0m. \xc5\xa0is u\xc5\xbekariavimas suk\xc4\x97l\xc4\x97 masines kahlanit\xc5\xb3 migracijas i\xc5\xa1 regiono \xc4\xaf \xc5\xa1iaur\xc4\x99.'